title: Rozhodnutie Rady (SZBP) 2018/611 z 19. apríla 2018, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike

text:
               20.4.2018

               SK

               Úradný vestník Európskej únie

               L 101/70

         ROZHODNUTIE RADY (SZBP) 2018/611
   z 19. apríla 2018,
   ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 27. mája 2016 prijala rozhodnutie (SZBP) 2016/849 (1), ktorým sa ukladajú reštriktívne opatrenia voči Kórejskej ľudovodemokratickej republike (KĽDR).

               (2)

               KĽDR pokračuje v jadrových a balistických programoch v rozpore so svojimi záväzkami, ktoré sú stanovené v niekoľkých rezolúciách Bezpečnostnej rady Organizácie Spojených národov. Uvedené programy sú čiastočne financované nezákonnými prevodmi finančných prostriedkov a hospodárskych zdrojov.

               (3)

               Do zoznamu osôb a subjektov v prílohe II k rozhodnutiu (SZBP) 2016/849 by sa mali zaradiť štyri osoby, ktoré uskutočnili prevod aktív alebo zdrojov, ktoré by mohli finančne prispievať k programom KĽDR v jadrovej oblasti, v oblasti balistických riadených striel alebo iných zbraní hromadného ničenia.

               (4)

               Príloha II k rozhodnutiu (SZBP) 2016/849 by sa preto mala zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Príloha II k rozhodnutiu (SZBP) 2016/849 sa mení tak, ako sa uvádza v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 19. apríla 2018

            Za Radu

            predsedníčka

         E. ZAHARIEVA

      (1)  Rozhodnutie Rady (SZBP) 2016/849 z 27. mája 2016 o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP (Ú. v. EÚ L 141, 28.5.2016, s. 79).

      PRÍLOHA
      Príloha II k rozhodnutiu (SZBP) 2016/849 sa mení takto:

                  1.

                  Nadpis II sa nahrádza takto:„II.   Osoby a subjekty poskytujúce finančné služby alebo uskutočňujúce prevod aktív alebo zdrojov, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia“.

                  2.

                  Pod nadpisom II sa v oddiele „A. Osoby“ zaraďujú tieto záznamy:

                              Meno

                              Iné používané meno

                              Identifikačné údaje

                              Dátum označenia

                              Dôvody zaradenia

                              „9.

                              KIM Yong Nam

                              KIM Yong-Nam, KIM Young-Nam, KIM Yong-Gon

                              Dátum narodenia: 2.12.1947
                              Miesto narodenia: Sinuju, KĽDR

                              20.4.2018

                              KIM Yong Nam bol skupinou expertov identifikovaný ako agent Generálneho úradu pre prieskum, subjektu, ktorý označila OSN. Skupina expertov identifikovala, že on a jeho syn KIM Su Gwang sa zapojili do schémy podvodných finančných praktík, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia. KIM Yong Nam si počas svojho diplomatického pôsobenia otvoril v Únii viaceré bežné a sporiace účty a podieľal sa na rôznych veľkých bankových prevodoch na bankové účty v Únii alebo na účty mimo Únie, ako aj na účty otvorené v mene svojho syna KIM Su Gwanga a nevesty KIM Kyong Huiovej.

                              10.

                              DJANG Tcheul Hy

                              Dátum narodenia: 11.5.1950
                              Miesto narodenia: Kangwon

                              20.4.2018

                              DJANG Tcheul Hyová sa spolu so svojím manželom KIM Yong Namom, synom KIM Su Gwangom a nevestou KIM Kyong Huiovou zapojila do schémy podvodných finančných praktík, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia. Bola vlastníčkou viacerých bankových účtov v Únii, ktoré v jej mene otvoril jej syn KIM Su Gwang. Podieľala sa aj na viacerých bankových prevodoch z účtov nevesty KIM Kyong Huiovej na bankové účty mimo Únie.

                              11.

                              KIM Su Gwang

                              KIM Sou-Kwang, KIM Sou-Gwang, KIM Son-Kwang, KIM Su-Kwang, KIM Soukwang

                              Dátum narodenia: 18.8.1976
                              Miesto narodenia: Pchjongjang, KĽDR
                              Diplomat na veľvyslanectve KĽDR v Bielorusku

                              20.4.2018

                              KIM Su Gwang bol skupinou expertov identifikovaný ako agent Generálneho úradu pre prieskum, subjektu, ktorý označila Organizácia Spojených národov. Skupina expertov identifikovala, že on a jeho otec KIM Yon Nam sa zapojili do schémy podvodných finančných praktík, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia. KIM Su Gwang si otvoril viaceré bankové účty v niekoľkých členských štátoch, a to aj v mene rodinných príslušníkov. Počas svojho diplomatického pôsobenia sa podieľal na rôznych veľkých bankových prevodoch na bankové účty v Únii alebo na účty mimo Únie, okrem iných aj na účty otvorené v mene jeho manželky KIM Kyong Huiovej.

                              12.

                              KIM Kyong Hui

                              Dátum narodenia: 6.5.1981
                              Miesto narodenia: Pchjongjang, KĽDR

                              20.4.2018

                              KIM Kyong Huiová sa spolu s manželom KIM Su Gwangom, svokrom KIM Yong Namom a svokrou DJANG Tcheul Hyovou podieľala na schéme podvodných finančných praktík, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia.. Od svojho manžela KIM Su Gwanga a svokra KIM Yong Nama prijala niekoľko bankových prevodov a prevádzala peniaze na účty mimo Únie otvorené v jej mene alebo v mene jej svokry DJANG Tcheul Hyovej.“


title: Rozhodnutie Komisie (EÚ) 2018/612 zo 7. apríla 2016 o štátnej pomoci SA 28876 – 2012/C (ex CP 202/2009) poskytnutej Gréckom prístavnému kontajnerovému terminálu v Pireu [oznámené pod číslom C(2018) 1978] (Text s významom pre EHP )

text:
               20.4.2018

               SK

               Úradný vestník Európskej únie

               L 101/73

         ROZHODNUTIE KOMISIE (EÚ) 2018/612
   zo 7. apríla 2016
   o štátnej pomoci SA 28876 – 2012/C (ex CP 202/2009) poskytnutej Gréckom prístavnému kontajnerovému terminálu v Pireu

         [oznámené pod číslom C(2018) 1978]

   (Iba grécke znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,
   keďže:
   1.   POSTUP

               (1)

               Komisia 23. marca 2015 prijala konečné rozhodnutie (1) (ďalej len „konečné rozhodnutie“), v ktorom dospela k záveru, že Grécko neoprávnene v rozpore s článkom 108 ods. 3 Zmluvy o fungovaní Európskej únie zaviedlo nezlučiteľné opatrenia štátnej pomoci v prospech spoločnosti Piraeus Container Terminal S.A. (ďalej len „PCT“) a jeho materskej spoločnosti a veriteľa – spoločnosti Cosco Pacific Limited (ďalej len „Cosco“) a nariadilo zrušenie a vymoženie príslušných opatrení pomoci.

               (2)

               Grécko sa 2. júna 2015 odvolalo proti konečnému rozhodnutiu pred Všeobecným súdom Európskej únie.

         2.   PODROBNÝ OPIS OPATRENIA

   2.1.   Konečné rozhodnutie

               (3)

               V roku 2009 Komisia dostala sťažnosti o niekoľkých fiškálnych opatreniach, ktoré sa podľa zákona 3755/2009 (ďalej len „zákon“) vzťahovali na koncesionára časti prístavu v Pireu, spoločnosti Cosco a jeho dcérskej spoločnosti PCT (2). Tieto výnimky sa týkajú pôvodnej koncesie udelenej v roku 2008. Komisia 11. júla 2012 začala formálne vyšetrovacie konanie, v ktorom vzniesla pochybnosti v súvislosti s uvedenými oslobodeniami od daní (ďalej len „rozhodnutie o začatí konania“) (3). Dňa 23. marca 2015 uzavrela formálne vyšetrovanie v danej veci a dospela k záveru, že tieto opatrenia predstavujú neoprávnenú a nezlučiteľnú štátnu pomoc (4):

                           —

                           oslobodenie od dane z príjmu z úrokov akumulovaných do dátumu začatia prevádzky móla III,

                           —

                           právo na vrátenie preplatku DPH bez ohľadu na štádium dokončenia predmetu zmluvy; vymedzenie pojmu „investičný majetok“ na účely pravidiel DPH; právo na úroky z omeškania od prvého dňa nasledujúceho po 60. dni po podaní žiadosti o vrátenie DPH,

                           —

                           prevod strát do budúcich rokov bez akéhokoľvek časového obmedzenia,

                           —

                           výber spomedzi troch metód odpisovania v súvislosti s investičnými nákladmi na rekonštrukciu móla II a vybudovanie móla III,

                           —

                           oslobodenie od kolkových poplatkov pri zmluvách o pôžičke a akejkoľvek doplnkovej zmluve súvisiacej s financovaním projektu,

                           —

                           oslobodenie od daní, kolkových poplatkov, príspevkov a akýchkoľvek práv v prospech štátu alebo tretích strán pri zmluvách medzi veriteľmi zmlúv o pôžičke, na základe ktorých sa postupujú povinnosti a práva z nich vyplývajúce,

                           —

                           oslobodenie od kolkových poplatkov pri akejkoľvek kompenzácii, ktorú zaplatí správa prístavu Pireus (ďalej len „PPA“) spoločnosti PCT na základe koncesnej zmluvy a na ktorú sa nevzťahuje zákon o DPH,

                           —

                           ochrana na základe osobitného režimu zahraničných investícií.

               (4)

               V tom istom rozhodnutí Komisia dospela k záveru, že Grécko neposkytlo štátnu pomoc oslobodením spoločnosti PCT od uplatňovania pravidiel týkajúcich sa núteného vyvlastnenia (5).

         2.2.   Posudzované opatrenie: oslobodenie od kolkových poplatkov za kompenzácie, ktoré zaplatila PPA spoločnosti PCT
       (6)

               (5)

               Pokiaľ ide o oslobodenie od kolkových poplatkov za kompenzácie, ktoré zaplatila spoločnosť PPA spoločnosti PCT, Komisia v konečnom rozhodnutí usúdila, že to predstavovalo selektívnu výhodu v prospech spoločnosti PCT, lebo tá bola oslobodená od platenia kolkových poplatkov v prípade: a) kompenzácie, ktorú platila PPA v dôsledku aktivácie sankčnej doložky koncesnej zmluvy a b) iných typov kompenzácie, ktorú platila spoločnosť PPA, ako napríklad za škody v súvislosti s koncesnou zmluvou alebo za medzinárodné porušenie zmluvy (7).

               (6)

               Najmä pokiaľ ide o kompenzácie, ktorú platila PPA v dôsledku aktivácie sankčnej doložky [t. j. podľa písmena a) v bezprostredne predchádzajúcom bode odôvodnenia], Komisia dospela k záveru, že výhoda pre spoločnosť PCT spočívala v jej oslobodení od platenia pevne stanovenej kolkovej dane v takýchto prípadoch (8). Tento záver bol založený na úvahe, že podľa všeobecne uplatniteľného rámca, ktorým je kódex o kolkových daniach (9) v zmysle výkladu obežníka 44/1987, sa na aktiváciu doplnkovej dohody súvisiacej so zmluvou, ktorá podlieha DPH, vzťahuje pevne stanovená kolková daň (10).

               (7)

               Grécko však vo svojej žalobe o neplatnosť konečného rozhodnutia v konaní pred Všeobecným súdom uviedlo, že fixné kolkové dane boli vo všeobecnosti zrušené v roku 2001 (11), t. j. pred tým, než zákonom č. 3755/2009 bolo zavedené príslušné oslobodenie v prospech spoločnosti PCT.

         3.   POSÚDENIE OPATRENIA

               (8)

               Počas administratívneho konania, ktoré viedlo ku konečnému rozhodnutiu, grécke orgány nikdy neupozornili Komisiu na to, že fixné kolkové dane sú zrušené od roku 2001 na základe článku 25 zákona č. 2873/2000. Grécke orgány to nikdy nespomenuli, hoci prvotné rozhodnutie spôsobilo otvorenie formálneho vyšetrovacieho konania, pokiaľ ide o článok 108 ods. 2 ZFEÚ vzhľadom na všeobecné oslobodenie PCT od kolkových daní (vrátane pevne stanovených a proporčných kolkových daní), a to na základe článku 2 ods. 10 spomínaného zákona (12). Preto Komisia na základe informácií, ktoré mala k dispozícii v čase prijímania konečného rozhodnutia, oprávnene dospela k záveru, že článkom 2 ods. 10 predmetného zákona sa poskytla nezlučiteľná štátna pomoc spoločnosti PCT tým, že bola oslobodená od pevných aj proporcionálnych kolkových daní súvisiacich s kompenzáciou, ktorú zaplatila PPA spoločnosti PCT na základe koncesnej zmluvy (13).

               (9)

               Aj keď grécke orgány oneskorene (14) informovali Komisiu o všeobecnom zrušení kolkových poplatkov, Komisia napriek tomu v záujme dobrej verejnej správy chce (hoci nemusí) zmeniť konečné rozhodnutie tak, aby v plnej miere odzrkadľovalo súčasnú situáciu. Konkrétne a vzhľadom na článok 25 zákona č. 2873/2000 Komisia už nemá dôvod domnievať sa, že výnimka z článku 2 ods. 10 predmetného zákona predstavuje výhodu pre spoločnosť PCT v tom prípade, že PCT bude vyplácať kompenzáciu v dôsledku aktivácie sankčnej doložky koncesnej zmluvy. Podľa všeobecne uplatňovaných pravidiel pre tento druh kompenzačnej platby v čase, keď bol prijatý zákon č. 3755/2009, nebola splatná žiadna daň. Preto dotknuté oslobodenie od kolkovej dane nepredstavuje selektívnu výhodu pre spoločnosť PCT, a teda nepredstavuje štátnu pomoc.

               (10)

               Keďže Komisia bola o tomto informovaná až po prijatí konečného rozhodnutia v uvedenej veci, v záujme dobrej verejnej správy sa teraz rozhodla zmeniť svoje rozhodnutie z 23. marca 2015 vo veci spomínanej konkrétnej výhody tohto opatrenia. Konečné rozhodnutie nie je žiadnym spôsobom ovplyvnené vzhľadom na oslobodenie spoločnosti PCT od (pomernej) kolkovej dane obvykle splatnej pri iných typoch kompenzácie, ktorú platí PPA [t. j. podľa písmena b) odôvodnenia(5) tohto rozhodnutia].

         4.   ZÁVER

               (11)

               Komisia preto rozhodla, že Grécko neposkytlo štátnu pomoc spoločnosti PCT vo forme oslobodenia od platenia kolkových poplatkov v tom prípade, ak PPA platí spoločnosti PCT kompenzáciu v dôsledku aktivácie sankčnej doložky koncesnej zmluvy. Preto mení svoje rozhodnutie z 23. marca 2015, pokiaľ ide o tento aspekt opatrenia. Všetky ostatné závery uvedeného rozhodnutia zostávajú nezmenené,

         PRIJALA TOTO ROZHODNUTIE:
   Článok 1
   V siedmom očíslovanom bode článku 1 rozhodnutia vo veci SA.28876 o kontajnerovom termináli Port Pireus & Cosco Pacific Limited (Ú. v. EÚ L 269, 15.10.2015, s. 93) sa vkladá táto druhá veta:

      „toto opatrenie sa netýka kompenzácie spoločnosti PCT v dôsledku aktivácie sankčnej doložky koncesnej zmluvy, pri ktorej aj tak nie je splatná žiadna daň;“.

   Článok 2
   Toto rozhodnutie je určené Helénskej republike.

      V Bruseli 7. apríla 2016

            Za Komisiu

         Margrethe VESTAGER

            členka Komisie

      (1)  Ú. v. EÚ L 269, 15.10.2015, s. 93.

      (2)  Pozri odôvodnenia 10 až 19 konečného rozhodnutia.

      (3)  Ú. v. EÚ C 301, 5.10.2012, s. 55.

      (4)  Pozri článok 1 konečného rozhodnutia.

      (5)  Pozri článok 2 konečného rozhodnutia.

      (6)  Článok 2 ods. 10 zákona 3755/2009.

      (7)  Pozri odôvodnenia 195 až 209 konečného rozhodnutia, a najmä odôvodnenia 202 až 205.

      (8)  Pozri odôvodnenia 201 až 203 konečného rozhodnutia.

      (9)  Prezidentský dekrét z 28.7.1931 (Ú. v. A 239 1931).

      (10)  Pozri odôvodnenie 197 konečného rozhodnutia.

      (11)  Podľa článku 25 zákona 2873/2000.

      (12)  Pozri oddiel 4.2.3.8 (odôvodnenia 194 až 203) rozhodnutia o začatí konania.

      (13)  Pozri tiež rozsudok Súdneho dvora z 15. apríla 2008, Nuova Agricast, C-390/06, EU:C:2008:224, bod 54.

      (14)  Po prvýkrát v žalobe o neplatnosť podanej proti konečnému rozhodnutiu pred Všeobecným súdom.


title: Rozhodnutie Komisie (EÚ) 2018/702 z 8. mája 2018 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko [oznámené pod číslom C(2018) 2721]

text:
               14.5.2018

               SK

               Úradný vestník Európskej únie

               L 118/7

         ROZHODNUTIE KOMISIE (EÚ) 2018/702
   z 8. mája 2018
   o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko

         [oznámené pod číslom C(2018) 2721]

   (Iba dánske znenie je autentické)
   EURÓPSKA KOMISIA,
   so zreteľom na Zmluvu o fungovaní Európskej únie, a najmä na jej článok 114 ods. 6,
   keďže:
   I.   SKUTOČNOSTI A POSTUP

               (1)

               Rozhodnutím Komisie (EÚ) 2015/826 (1) sa schválili dánske vnútroštátne predpisy o pridávaní dusitanu draselného (E 249) a dusitanu sodného (E 250), (dusitanov) do mäsových výrobkov, uvedené vo vyhláške č. 542 z 27. mája 2013 o prídavných látkach v potravinách (BEK nr. 542 af 27.5.2013 (tilsætningbekendtgørelsen), Offentliggørelsesdato: 31.5.2013, Fødevareministeriet), ktoré Dánske kráľovstvo oznámilo Komisii listom z 25. novembra 2014 podľa článku 114 ods. 4 Zmluvy o fungovaní Európskej únie (ďalej len ZFEÚ). Uvedené vnútroštátne predpisy sú schválené do 22. mája 2018.

               (2)

               V nariadení Európskeho parlamentu a Rady (ES) č. 1333/2008 o prídavných látkach v potravinách (2) sa stanovujú prípustné množstvá a ostatné podmienky používania dusitanov v mäsových výrobkoch.

               (3)

               Podľa rozhodnutia (EÚ) 2015/826 by Dánsko malo monitorovať situáciu a zbierať údaje o tom, či uplatňovanie množstiev stanovených v nariadení (ES) č. 1333/2008 dosahuje požadovanú úroveň ochrany, a v prípade, že nedosahuje, či by viedlo k neprijateľnému riziku pre ľudské zdravie.

               (4)

               Listom z 10. novembra 2017 Dánsko oznámilo Komisii svoj zámer zachovať vnútroštátne predpisy o používaní dusitanov ako prídavných látok v mäsových výrobkoch, ktoré sú odlišné od nariadenia (ES) č. 1333/2008. Na podporu svojho oznámenia Dánsko predložilo informácie, ktoré zahŕňajú údaje o spotrebe a dovoze mäsových výrobkov, vystavení dusitanom, analýze dusitanov v mäsových výrobkoch, prevalencii botulizmu a aktualizovanom posúdení rizika Národným potravinovým inštitútom pri Dánskej technickej univerzite.

         1.   PRÁVNE PREDPISY ÚNIE

   1.1.   ČLÁNOK 114 ODS. 4 A 6 ZFEÚ

               (5)

               V článku 114 ods. 4 ZFEÚ sa stanovuje, že „ak po prijatí harmonizačného opatrenia Európskym parlamentom a Radou, Radou alebo Komisiou členský štát, z dôležitých dôvodov uvedených v článku 36 alebo týkajúcich sa ochrany životného alebo pracovného prostredia považuje za nevyhnutné zachovať vnútroštátne predpisy, upovedomí o nich Komisiu a uvedie dôvody ich zachovania“.

               (6)

               Podľa článku 114 ods. 6 ZFEÚ Komisia do šiestich mesiacov po oznámení dané vnútroštátne ustanovenia schváli alebo zamietne na základe overenia, či neslúžia svojvoľnej diskriminácii alebo skrytému obmedzovaniu obchodu medzi členskými štátmi a či nebránia fungovaniu vnútorného trhu.

         1.2.   NARIADENIE (ES) č. 1333/2008

               (7)

               Podľa všeobecných zásad nariadenia (ES) č. 1333/2008 môže byť prídavná látka v potravinách schválená len v prípade dôvodnej technologickej potreby, jej prípustnosti zo zdravotného hľadiska a jej použitie nesmie uvádzať spotrebiteľa do omylu.

               (8)

               V prílohe II k nariadeniu (ES) č. 1333/2008 sa stanovuje zoznam Únie obsahujúci prídavné látky v potravinách schválené na používanie v potravinách, ako aj podmienky ich používania. Len prídavné látky v potravinách zaradené do zoznamu Únie sa môžu uvádzať na trh samostatne a používať v potravinách za podmienok používania, ktoré sú v ňom uvedené.

               (9)

               Dusitany sa používajú v mäsových výrobkoch už mnoho desaťročí, okrem iného preto, aby spolu s inými faktormi zabezpečili konzerváciu a mikrobiologickú bezpečnosť mäsových výrobkov, najmä konzervovaných mäsových výrobkov, pričom spomaľujú okrem iného rozmnožovanie baktérie Clostridium botulinum zodpovednej za život ohrozujúci botulizmus. Zároveň sa uznáva, že prítomnosť dusitanov v mäsových výrobkoch môže spôsobiť vytváranie nitrozamínov, pričom o niektorých z nich sa zistilo, že sú karcinogénne. Právne predpisy v tejto oblasti teda musia vytvárať rovnováhu medzi rizikom tvorby nitrozamínov na základe prítomnosti dusitanov v mäsových výrobkoch na jednej strane a ochrannými účinkami dusitanov proti rozmnožovaniu baktérií, najmä baktérií zodpovedných za botulizmus, na strane druhej.

               (10)

               V časti E prílohy II k nariadeniu (ES) č. 1333/2008 sa pri kategóriách potravín 8.3: „Mäsové výrobky“ stanovujú najvyššie prípustné množstvá dusitanu draselného (E 249) a dusitanu sodného (E 250), ktoré sa môžu pridávať pri výrobe. Toto najvyššie pridané množstvo predstavuje 150 mg/kg pre väčšinu mäsových výrobkov vo všeobecnosti a 100 mg/kg pre sterilizované mäsové výrobky. Pre niekoľko špecifických konzervovaných mäsových výrobkov, ktoré sa tradične vyrábajú v určitých členských štátoch, je najvyššie pridané množstvo 180 mg/kg.

               (11)

               V časti E prílohy II k nariadeniu (ES) č. 1333/2008 sa pri kategóriách, ktoré patria pod 8.3.4: „Tradične konzervované mäsové výrobky, na ktoré sa vzťahujú osobitné ustanovenia týkajúce sa dusitanov a dusičnanov“, ako výnimka zo všeobecného pravidla stanovujú najvyššie zvyškové množstvá na konci výrobného procesu pre určité špecifické tradičné konzervované mäsové výrobky, ktoré sa vyrábajú tradičnými výrobnými metódami. Ide o najvyššie zvyškové množstvá 50 mg/kg, 100 mg/kg a 175 mg/kg, ktoré sa vzťahujú na rôzne skupiny takýchto výrobkov, napr. 175 mg/kg pre Wiltshire bacon, dry cured bacon a podobné výrobky, a 100 mg/kg pre Wiltshire ham a podobné výrobky.

               (12)

               Najvyššie zvyškové množstvá predstavujú výnimky zo všeobecného pravidla o uplatňovaní najvyšších pridaných množstiev. Tieto množstvá sa vzťahujú iba na špecifické výrobky, ktoré sa tradične vyrábajú v určitých členských štátoch a pri ktorých nie je možné vzhľadom na povahu výrobného procesu týchto výrobkov kontrolovať vstupné množstvo konzervačných solí, ktoré mäso absorbuje. V nariadení sa opisuje výrobný proces týchto špecifických výrobkov, aby bolo možné identifikovať „podobné výrobky“ a aby bolo jasné, na ktoré výrobky sa vzťahujú rôzne najvyššie prípustné množstvá.

               (13)

               Najvyššie prípustné množstvá v nariadení (ES) č. 1333/2008 sú založené na stanoviskách Vedeckého výboru pre potraviny (ďalej len „SCF“) z roku 1990 (3) a 1995 (4), ako aj Európskeho úradu pre bezpečnosť potravín (ďalej len „EFSA“) z 26. novembra 2003 (5). Najvyššie prípustné množstvá, ktoré sa môžu pridávať, odrážajú rozpätia uvedené v týchto vedeckých stanoviskách stanovením, že v sterilizovaných mäsových výrobkoch sa povoľuje množstvo dusitanov do 100 mg/kg a v ostatných mäsových výrobkoch 150 mg/kg. Vzhľadom na široký sortiment (konzervovaných) mäsových výrobkov a množstvo výrobných metód v rámci Európskej únie dospel zákonodarca Únie k názoru, že nemožno stanoviť primerané množstvo dusitanov pre každý výrobok.

         2.   OZNÁMENÉ VNÚTROŠTÁTNE PREDPISY

               (14)

               Vnútroštátne predpisy, ktoré oznámilo Dánsko 10. novembra 2017, sú uvedené vo vyhláške č. 1044 zo 4. septembra 2015 o prídavných látkach v potravinách (BEK nr. 1044 af 4.9.2015, Udskriftsdato: 25.9.2017, Fødevareministeriet). Danou vyhláškou sa mení vyhláška č. 542 z 27. mája 2013, ktorá bola vopred oznámená Komisii a posúdená v súvislosti s rozhodnutím (EÚ) 2015/826.

               (15)

               Vo vyhláške č. 1044 sa stanovuje, že dusitany (E 249 – E 250) sa môžu v mäsových výrobkoch použiť len za podmienok stanovených v prílohe 3. Skupiny potravín uvedené v danej prílohe zodpovedajú kategóriám potravín uvedeným v prílohe II k nariadeniu (ES) č. 1333/2008 o prídavných látkach v potravinách a nahrádzajú použitia, ktoré z nej vyplývajú:

                           Potravina

                           Množstvo pridaných dusitanov (mg/kg)

                           8.3.1
                           Mäsové výrobky bez tepelného ošetrenia

                           Celkové množstvo 60 mg/kg.
                           Vo fermentovaných salámach je však celkové množstvo 100 mg/kg.

                           8.3.2
                           Tepelne ošetrené mäsové výrobky

                           Celkové množstvo 60 mg/kg.
                           V úplne konzervovaných alebo polokonzervovaných výrobkoch – celkové množstvo 150 mg/kg.
                           V rullepølse (rolovaná mäsová klobása) – celkové množstvo 100 mg/kg.
                           V tradičných dánskych mäsových guľkách a pečeňovej paštéte – 0 mg/kg.

                           8.3.4
                           Tradičné konzervované mäsové výrobky, na ktoré sa vzťahujú osobitné ustanovenia týkajúce sa dusitanov a dusičnanov

                           Celkové množstvo 60 mg/kg.
                           V slanine wiltshirského druhu a súvisiacich výrobkoch – celkové množstvo 150 mg/kg.
                           V tradičnej konzervovanej šunke (spegeskinke) a súvisiacich výrobkoch – 150 mg/kg.

               (16)

               Preto sa nižšie najvyššie prípustné množstvo dusitanov (E 249 a E 250) 60 mg/kg vzťahuje na mnohé druhy mäsových výrobkov, zatiaľ čo zodpovedajúce najvyššie prípustné množstvá v nariadení (ES) č. 1333/2008 predstavujú 100 mg/kg alebo 150 mg/kg.

         3.   POSTUP

               (17)

               Listom z 10. novembra 2017 Dánsko oznámilo Komisii svoj zámer zachovať vnútroštátne predpisy o používaní dusitanov ako prídavných látok v mäsových výrobkoch, ktoré sú odlišné od nariadenia (ES) č. 1333/2008. Na podporu svojho oznámenia Dánsko predložilo informácie, ktoré zahŕňajú údaje o spotrebe a dovoze mäsových výrobkov, vystavení dusitanom, analýze dusitanov v mäsových výrobkoch, prevalencii botulizmu a aktualizovanom posúdení rizika Národným potravinovým inštitútom pri Dánskej technickej univerzite.

               (18)

               Komisia uverejnila v Úradnom vestníku Európskej únie
                   (6) oznámenie týkajúce sa (dánskeho) oznámenia s cieľom informovať ďalšie zainteresované strany o vnútroštátnych predpisoch Dánska, ako aj o dôvodoch, na ktoré sa v súvislosti so žiadosťou odvoláva. Listom z 28. marca 2018 Komisia informovala aj ostatné členské štáty o oznámení a dala im možnosť do 30 dní k nemu predložiť pripomienky. Komisia dostala v uvedenej lehote pripomienky z Cypru.
               Cyprus nemá námietky proti žiadosti Dánska zachovať prísnejšie vnútroštátne pravidlá používania dusitanov v mäsových výrobkoch a uznáva stanovisko Dánska, že požadované pravidlá sú potrebné na zabezpečenie ochrany verejného zdravia. Cyprus môže prijať žiadosť pod podmienkou, že tieto pravidlá nebudú predstavovať prekážku obchodu alebo neprimeranú prekážku pri fungovaní vnútorného trhu a možnú diskrimináciu výrobkov vyrobených v inom členskom štáte, s ktorými sa obchoduje v Dánsku.

         4.   PREHODNOTENIE DUSITANOV

               (19)

               V nariadení Komisie (EÚ) č. 257/2010 (7) sa vyžaduje, aby EFSA prehodnotil bezpečnosť dusitanu draselného (E 249) a dusitanu sodného (E 250) ako prídavných látok v potravinách. Na účely tohto prehodnotenia EFSA preskúmal predchádzajúce stanoviská SCF a EFSA, ak sú k dispozícii, ako aj údaje predložené zainteresovaným(-i) prevádzkovateľom(-mi) podnikov a/alebo akoukoľvek inou zainteresovanou stranou a údaje sprístupnené Komisiou a členskými štátmi, a identifikuje všetku príslušnú literatúru uverejnenú od posledného hodnotenia každej prídavnej látky v potravinách.

               (20)

               Údaje, ktoré poskytlo Dánsko na podporu svojho predchádzajúceho oznámenia (8) o spotrebe mäsových výrobkov, vystavení dusitanom, prevalencii botulizmu a vytváraní nitrozamínov v spracovaných mäsových výrobkoch, boli predložené úradu EFSA so žiadosťou, aby boli zohľadnené pri prehodnocovaní bezpečnosti.

               (21)

               EFSA poskytol 15. júna 2017 vedecké stanovisko k prehodnoteniu dusitanu draselného (E 249) a dusitanu sodného (E 250) (9). Úrad EFSA stanovil prijateľný denný príjem dusitanu na 0,07 mg/kg telesnej hmotnosti na deň a odhadol, že expozícia dusitanu v dôsledku jeho použitia ako prídavnej látky v potravinách neprekračovala u bežnej populácie tento prijateľný denný príjem, okrem mierneho prekročenia u detí na najvyššej percentilovej stupnici. Ak sa všetky zdroje expozície dusitanom v strave zvažovali spolu (prídavné látky v potravinách, prirodzená prítomnosť a kontaminácia), prijateľný denný príjem by sa pri priemernej expozícii prekročil u dojčiat, batoliat a detí, pričom pri najvyššej expozícii by sa prekročil vo všetkých vekových skupinách. Dusitany používané ako prídavné látky v potravinách predstavovali približne 17 % (v rozmedzí 1,5 – 36,0 %) z celkovej expozície.

               (22)

               EFSA ďalej dospel k záveru, že expozícia endogénnym nitrozamínom nevyvoláva veľké obavy. Pokiaľ ide o expozíciu exogénnym nitrozamínom, EFSA na základe výsledkov systematického skúmania vykonaného s cieľom posúdiť vzťah medzi dusitanmi pridanými do mäsových výrobkov a tvorbou niektorých prchavých nitrozamínov, ktoré sa z toxikologického hľadiska považujú za rizikové, dospel k záveru, že nie je možné jasne rozlíšiť tieto N-nitrózo-zlúčeniny vyrobené z dusitanov pridávaných v rámci zákonom stanovených limitov od tých, ktoré sa vytvárajú už v potravinovej matrici bez pridania dusitanov. Celková expozícia, ktorá bola vypočítaná, sa preto nevzťahuje iba na použitie dusitanov ako prídavných látok v potravinách. Existovali isté obavy z celkovej expozície vysokým úrovniam exogénnych nitrozamínov, a to pri všetkých vekových skupinách s výnimkou starších osôb.

               (23)

               EFSA napokon potvrdil dôkazy spojitosti medzi N-nitrózodimetylamínom a rakovinou hrubého čreva a konečníka, ako aj dôkazy spojitosti medzi i) dusitanmi v strave a druhmi rakoviny tráviaceho ústrojenstva a ii) kombináciou dusitanu a dusičnanu zo spracovaného mäsa a rakovinou hrubého čreva a konečníka.

         5.   MONITOROVANIE KOMISIOU

               (24)

               V roku 2014 Komisia dokončila predbežnú štúdiu so zámerom monitorovať, ako členské štáty vykonávajú pravidlá EÚ týkajúce sa dusitanov. Štúdia vychádzala z odpovedí v dotazníku, ktorý bol zaslaný všetkým členským štátom. Zistilo sa v nej, že až na niekoľko výnimiek je bežné množstvo dusitanov pridaných do nesterilizovaných mäsových výrobkov nižšie než najvyššie prípustné množstvo EÚ, ale vyššie než úrovne v Dánsku. V správe sa dospelo k záveru, že možnosť zhodnotenia súčasných najvyšších prípustných množstiev dusitanov by sa mala ďalej preskúmať.

               (25)

               Komisia preto začala štúdiu ad hoc týkajúcu sa používania dusitanov v priemysle v rôznych kategóriách mäsových výrobkov. Z tejto štúdie ukončenej v roku 2016 vyplýva, že existuje možnosť prehodnotiť súčasné najvyššie prípustné množstvá dusitanov povolené v právnych predpisoch EÚ.

               (26)

               Komisia v súvislosti s možných prehodnotením najvyšších prípustných množstiev dusitanov v zmysle nariadenia (ES) č. 1333/2008 zohľadní závery predbežnej štúdie s členskými štátmi, štúdie ad hoc, pokiaľ ide o používanie dusitanov v priemysle, prehodnotenie zo strany úradu EFSA a údaje, ktoré poskytlo Dánsko.

         II.   POSÚDENIE

   1.   PRÍPUSTNOSŤ

               (27)

               Podľa článku 114 ods. 4 a 6 ZFEÚ môže členský štát po prijatí harmonizačného opatrenia zachovať svoje prísnejšie vnútroštátne predpisy z dôležitých dôvodov, ako sa uvádza v článku 36 ZFEÚ, alebo z dôvodov, ktoré sa týkajú ochrany životného alebo pracovného prostredia, a to za predpokladu, že tieto vnútroštátne predpisy oznámi Komisii a Komisia uvedené opatrenia schváli.

               (28)

               Oznámenie Dánska sa vzťahuje na vnútroštátne predpisy, ktorými sa stanovuje výnimka z ustanovení časti E prílohy II k nariadeniu (ES) č. 1333/2008, pokiaľ ide o dusitan draselný (E 249) a dusitan sodný (E 250). Súčasné dánske predpisy existovali už v podstate v čase, keď boli tieto najvyššie prípustné množstvá pôvodne stanovené v smernici Európskeho parlamentu a Rady 2006/52/ES (10).

               (29)

               Dánska vyhláška č. 1044 umožňuje pridávať do mäsových výrobkov len také množstvá dusitanov, ktoré neprekračujú špecifické pridané množstvá. V závislosti od konkrétnych výrobkov sú tieto najvyššie prípustné množstvá 0 mg/kg, 60 mg/kg, 100 mg/kg alebo 150 mg/kg, čo v prípade určitých výrobkov predstavuje nižšie hodnoty než sú hodnoty stanovené v nariadení (ES) č. 1333/2008. Na rozdiel od nariadenia (ES) č. 1333/2008 dánske predpisy neobsahujú žiadne výnimky zo zásady stanovenia najvyšších pridaných množstiev dusitanov, a preto nedovoľujú umiestniť na trh určité mäsové výrobky vyrábané tradičným spôsobom z iných členských štátov.

               (30)

               Dánske predpisy sú teda prísnejšie než ustanovenia nariadenia (ES) č. 1333/2008 v tom, že sa v nich stanovujú nižšie najvyššie pridané množstvá než v prípade niekoľkých druhov výrobkov (v mnohých prípadoch 60 mg/kg), ako aj v tom, že nepovoľujú umiestňovanie určitých tradičných mäsových výrobkov na trh na základe najvyšších zvyškových množstiev.

               (31)

               V súlade s článkom 114 ods. 4 ZFEÚ bolo oznámenie doplnené opisom jedného alebo viacerých dôležitých dôvodov, ktoré sa uvádzajú v článku 36 ZFEÚ, v tomto prípade ochrany ľudského zdravia a života. V memorande dánskeho ministerstva životného prostredia a výživy a v aktualizovanom posúdení rizika Národným potravinovým inštitútom pri Dánskej technickej univerzite sú uvedené dodatočné informácie o spotrebe a dovoze mäsových výrobkov, vystavení dusitanom, analýze dusitanov v mäsových výrobkoch na dánskom trhu, prevalencii botulizmu a tvorbe nitrozamínov v spracovaných mäsových výrobkoch.

               (32)

               Na základe uvedeného sa Komisia domnieva, že žiadosť, ktorú Dánsko predložilo s cieľom získať povolenie na zachovanie svojich vnútroštátnych predpisov o používaní dusitanov v mäsových výrobkoch, je podľa článku 114 ods. 4 ZFEÚ prijateľná.

         2.   POSÚDENIE PODSTATY VECI

               (33)

               V súlade s článkom 114 ods. 4 a ods. 6 prvým pododsekom ZFEÚ musí Komisia zistiť, či sú splnené všetky podmienky umožňujúce členskému štátu zachovať si svoje vnútroštátne predpisy, ktoré sa odchyľujú od harmonizačného opatrenia Únie stanoveného v uvedenom článku.

               (34)

               Komisia musí najmä posúdiť, či sú vnútroštátne predpisy opodstatnené na základe dôležitých dôvodov uvedených v článku 36 ZFEÚ alebo z dôvodov, ktoré sa týkajú ochrany životného alebo pracovného prostredia, a či neprekračujú rámec toho, čo je nevyhnutné na dosiahnutie oprávneného sledovaného cieľa. Okrem toho v prípadoch, v ktorých sa Komisia domnieva, že vnútroštátne ustanovenia spĺňajú uvedené podmienky, musí podľa článku 114 ods. 6 ZFEÚ skontrolovať, či tieto vnútroštátne ustanovenia neslúžia svojvoľnej diskriminácii alebo skrytému obmedzovaniu obchodu medzi členskými štátmi a či nebránia fungovaniu vnútorného trhu.

               (35)

               Je potrebné uviesť, že z hľadiska časového rámca stanoveného článkom 114 ods. 6 ZFEÚ Komisia pri preskúmavaní, či sú vnútroštátne predpisy oznámené podľa článku 114 ods. 4 ZFEÚ opodstatnené, musí vychádzať z odôvodnení predložených oznamujúcim členským štátom. Dôkazné bremeno spočíva na žiadajúcom členskom štáte, ktorý sa usiluje o zachovanie vnútroštátnych opatrení.

               (36)

               Ak má však Komisia k dispozícii informácie, na základe ktorých môže byť potrebné preskúmať harmonizačné opatrenie Únie, od ktorého sa oznámené vnútroštátne predpisy odchyľujú, môže takéto informácie vziať do úvahy pri posudzovaní oznámených vnútroštátnych predpisov.

         2.1.   STANOVISKO DÁNSKA

               (37)

               Dánsko tvrdí, že jeho právne predpisy zabezpečujú vyššiu úroveň ochrany ľudského zdravia a života tým, že stanovujú nižšie najvyššie pridané množstvá dusitanov, než sú množstvá stanovené v nariadení (ES) č. 1333/2008, a nepovoľujú umiestniť na trh tradičné mäsové výrobky, pri ktorých nemožno stanoviť vstupné množstvá. Dánsko zdôrazňuje, že jeho predpisy sa stanovili v úplnom súlade so stanoviskom výboru SCF vypracovanom v roku 1990 a 1995, pričom dané predpisy považuje za oprávnené aj na základe stanoviska úradu EFSA z 26. novembra 2003 a dánskeho posúdenia najnovšieho stanoviska úradu EFSA z 15. júna 2017.

               (38)

               Podľa Dánska teda z celkového vedeckého posúdenia vyplýva, že: a) používanie dusitanov a dusičnanov by sa malo podľa možnosti čo najviac obmedziť použitím diferencovaných množstiev v súlade s technickými potrebami súvisiacimi s rôznymi potravinami; b) používanie dusitanov a dusičnanov by sa malo regulovať, a to skôr množstvá, ktoré sa pridávajú, než zvyškové množstvá; a c) potrebnú konzerváciu možno dosiahnuť použitím množstiev odporúčaných úradom EFSA (2003). V tejto súvislosti sa Dánsko domnieva, že jeho vnútroštátne predpisy sa systematicky riadia týmito odporúčaniami, zatiaľ čo nariadenie (ES) č. 1333/2008 sa nimi, pokiaľ ide o dusitany, neriadi.

               (39)

               Podľa Dánska sa obavy z používania množstiev dusitanov povolených na základe nariadenia (ES) č. 1333/2008 týkajú predovšetkým zvýšeného rizika tvorby nitrozamínov. Na rozdiel od nedávneho stanoviska úradu EFSA sa Dánsko domnieva, že tvorba prchavých, ako aj neprchavých nitrozamínov závisí od množstva pridaných dusitanov, zatiaľ čo EFSA uznáva túto spojitosť iba v prípade neprchavých nitrozamínov. Bolo vedecky dokázané, že mnohé prchavé nitrozamíny sú karcinogénne a genotoxické, pričom v novších epidemiologických štúdiách sa uvádza spojitosť medzi konzumáciou mäsových výrobkov a vznikom rôznych foriem rakoviny. V dôsledku týchto skutočností si obmedzenia používania dusitanov ako prídavných látok v potravinách získavajú podporu. Dánsko poukazuje aj na to, že hranica bezpečnosti, pokiaľ ide o prijateľný denný príjem dusitanov, nie je dostatočná u malých detí, u ktorých sa podľa súčasných výpočtov príjmu dusitanov dánskym obyvateľstvom zistila najvyššia expozícia dusitanom.

               (40)

               Dánsko takisto zdôrazňuje, že jeho vnútroštátne predpisy sú v platnosti už mnoho rokov a nikdy neviedli k problémom s konzerváciou príslušných výrobkov. Navyše Dánsko má relatívne nízky výskyt botulizmu v porovnaní s ostatnými členskými štátmi EÚ a od roku 1980 nezaznamenalo ani jeden prípad tohto ochorenia v dôsledku konzumácie mäsových výrobkov. Dánsko uvádza, že od roku 2006 nebol v Dánsku zaznamenaný žiadny prípad botulizmu. Z tohto dôvodu sa stále uznáva, že dánske predpisy o používaní dusitanov v mäsových výrobkoch poskytujú úplnú ochranu proti otrave potravinami.

               (41)

               V memorande dánskeho ministerstva životného prostredia a výživy sú uvedené dodatočné údaje o konzumácii a dovoze mäsových výrobkov, vystavení účinkom dusitanov, ako aj o analýze dusitanov v mäsových výrobkoch na dánskom trhu.

               (42)

               Podľa dánskych orgánov porovnanie najnovších údajov, t. j. medzi rokom 2012 a 2014, poukazuje na zvýšenie konzumácie mäsových výrobkov vrátane studených kusov mäsa, ktoré obsahovali pridané dusitany. Táto skutočnosť zodpovedá trendu pozorovanému od roku 2000, ktorý naznačuje, že Dáni sú čoraz viac vystavení účinkom dusitanov v mäsových výrobkoch, pričom na mnohé z nich sa vzťahuje nízka hraničná hodnota dusitanov 60 mg/kg.

               (43)

               Pokiaľ ide o obchod, Dánsko dospelo k záveru, že osobitné dánske pravidlá nemali počas obdobia preskúmania negatívny vplyv na dovoz vybraných výrobkov do Dánska, keďže dovoz sa v rokoch 2013 – 2016 zvýšil približne o 5 %, ak neberieme do úvahy údaje o dovoze z Nemecka (11). Na základe analýzy dusitanov v mäsových výrobkoch Dánsko tvrdí, že obsah dusitanov vo výrobkoch dovážaných do Dánska nie je vyšší než ich obsah v dánskych výrobkoch.

               (44)

               Dánsko preto považuje za oprávnené zachovať vnútroštátne pravidlá používania dusitanov v mäsových výrobkoch, ktoré sú reštriktívnejšie ako požiadavky nariadenia (ES) č. 1333/2008. Monitorovanie vykonané podľa rozhodnutia (EÚ) 2015/826 je podľa Dánska prejavom toho, že zdravotné aspekty, ktoré sa predtým zohľadnili, naďalej platia. Nakoniec tvrdí, že na základe dostupných údajov dánske predpisy nepredstavujú prekážku v obchodovaní s príslušnými výrobkami.

         2.2.   HODNOTENIE DÁNSKEHO STANOVISKA
   2.2.1.
         Opodstatnenie na základe dôležitých dôvodov uvedených v článku 36 ZFEÚ

               (45)

               Cieľom dánskych právnych predpisov je dosiahnuť vyššiu úroveň ochrany ľudského zdravia a života v súvislosti s vystavením pôsobeniu dusitanov a možným tvorením nitrozamínov v mäsových výrobkoch tým, že sa v nich stanovujú nižšie najvyššie pridané množstvá dusitanov v určitých mäsových výrobkoch v porovnaní s najvyššími prípustnými množstvami stanovenými v zmysle nariadenia (ES) č. 1333/2008 a nepovoľuje sa umiestňovať na trh výrobky, pri ktorých sa môžu stanoviť len najvyššie zvyškové množstvá.

               (46)

               Pri posudzovaní toho, či sú dánske právne predpisy skutočne primerané a potrebné na dosiahnutie tohto cieľa, je potrebné vziať do úvahy viacero faktorov. Treba najmä vyvážiť dve možné zdravotné riziká: na jednej strane riziko, ktoré súvisí s prítomnosťou nitrozamínov v mäsových výrobkoch, a na strane druhej riziko súvisiace s mikrobiologickou bezpečnosťou mäsových výrobkov. Druhé hľadisko nie je len technologická potreba, ale plným právom predstavuje veľmi významnú zdravotnú obavu. Aj keď sa uznáva, že je potrebné znížiť obsah dusitanov v mäsových výrobkoch, nižšie hladiny dusitanov v mäse nebudú automaticky viesť k vyššej ochrane ľudského zdravia. Najvhodnejšia hladina dusitanov závisí od množstva faktorov, ktoré sa uznávajú v príslušných stanoviskách SCF a EFSA, napr. pridávanie soli, vlhkosť, hodnota pH, čas použiteľnosti výrobku, hygiena, regulácia teploty atď.

               (47)

               Komisia musí zhodnotiť osobitnú voľbu dánskeho regulačného orgánu a skúsenosti s týmito pravidlami, ktoré platia už dosť dlhý čas. Poskytnutými údajmi o výskyte otráv potravinami, a najmä o botulizme, Dánsko preukázalo, že so svojimi právnymi predpismi doteraz dosahovalo uspokojivé výsledky. Údaje vo všeobecnosti ukazujú, že najvyššie prípustné množstvá stanovené v dánskych právnych predpisoch sa zdajú byť dostatočné na zaistenie mikrobiologickej bezpečnosti mäsových výrobkov, ktoré sa v súčasnosti v Dánsku vyrábajú, ako aj výrobných metód, ktoré sa v súčasnosti v Dánsku používajú.

               (48)

               Na rozdiel od nariadenia (ES) č. 1333/2008, v ktorom sa stanovujú maximálne hladiny rezíduí na konci výrobného procesu pre určité špecifické tradičné konzervované mäsové výrobky, v dánskych predpisoch nie sú uvedené žiadne výnimky zo zásady stanovenia maximálnych pridaných množstiev dusitanov. Vzťahuje sa to aj na mäsové výrobky konzervované soľou, pri ktorých zväčša nemožno kontrolovať vstupné množstvo absorbovaných konzervačných solí. Na základe predložených údajov Dánsko monitoruje pridávanie dusitanov do mäsových výrobkov konzervovaných soľou, a to odberom vzoriek čo možno najbližšie k miestu výroby s cieľom získať najrealistickejšiu predstavu o pridanom množstve dusitanov. Z výsledkov dvoch kontrolných kampaní v maloobchodných predajniach mäsa však vyplýva, že k prekročeniu dánskych limitov došlo v roku 2014 takmer v 35 % vzoriek mäsových výrobkov konzervovaných soľou a v roku 2016 v 19 % vzoriek. Dánske orgány preto maloobchodným predajniam mäsa poskytujú ďalšie usmernenia týkajúce sa pravidiel a faktorov významných pre absorpciu dusitanov počas konzervácie soľou. Je potrebné ďalej sledovať a monitorovať schopnosť Dánska potvrdiť dodržiavanie vnútroštátnych predpisov, a tým aj ich primeranosť v súvislosti s týmito výrobkami.

               (49)

               Komisia poznamenáva, že dánske právne predpisy, ktoré sú v súlade s príslušnými vedeckými stanoviskami vedeckých subjektov Únie, sú založené na regulácii najvyšších pridaných množstiev, a rešpektuje celý rad pridaných množstiev dusitanov uvedených v týchto stanoviskách, t. j. 50 mg/kg – 150 mg/kg. Vzhľadom na druhy mäsových výrobkov a najčastejšie používané výrobné metódy v Dánsku stanovilo Dánsko zároveň najvyššie pridané množstvá pre konkrétne skupiny mäsových výrobkov, ktoré sú špecifickejšie v porovnaní s množstvami stanovenými v nariadení.

               (50)

               Okrem toho sa musí vziať do úvahy, že podľa informácií, ktoré Dánsko poskytlo, väčšinu mäsových výrobkov, ktoré skonzumujú obyvatelia Dánska, tvoria mäsové výrobky, pri ktorých je v súčasnosti limit 60 mg/kg, ktorý by sa musel nahradiť limitom 100 mg/kg alebo 150 mg/kg. Hoci by dánski výrobcovia, rovnako ako výrobcovia v ostatných členských štátoch, neboli povinní zvýšiť množstvá dusitanov, ktoré v súčasnosti pridávajú do svojich výrobkov, na najvyššie prípustné množstvá uvedené v nariadení (ES) č. 1333/2008, zvýšenie skutočného vystavenia dánskeho obyvateľstva účinkom dusitanov nie je možné vylúčiť.

               (51)

               Na základe momentálne dostupných informácií sa Komisia domnieva, že žiadosť o zachovanie oznámených opatrení sa môže z dôvodu ochrany verejného zdravia v Dánsku dočasne prijať.

         2.2.2.
         Neexistencia svojvoľnej diskriminácie alebo skrytého obmedzovania obchodu medzi členskými štátmi alebo prekážok pre fungovanie vnútorného trhu

   2.2.2.1.   Neexistencia svojvoľnej diskriminácie

               (52)

               V zmysle článku 114 ods. 6 ZFEÚ sa Komisia zaväzuje overiť, či predpokladané opatrenia neslúžia svojvoľnej diskriminácii. Podľa judikatúry Súdneho dvora, aby nedochádzalo k diskriminácii, je potrebné, aby sa podobné situácie neriešili rozdielne a aby sa rozdielne situácie neriešili rovnako.

               (53)

               Dánske vnútroštátne pravidlá sa vzťahujú tak na domáce výrobky, ako aj na výrobky vyrobené v iných členských štátoch. Vzhľadom na neprítomnosť akéhokoľvek dôkazu, ktorý by svedčil o opaku, možno dospieť k záveru, že vnútroštátne predpisy neslúžia svojvoľnej diskriminácii.

         2.2.2.2.   Neexistencia skrytého obmedzovania obchodu

               (54)

               Vnútroštátne opatrenia, ktoré obmedzujú používanie výrobkov vo väčšom rozsahu ako nariadenie Únie, by za normálnych okolností predstavovali prekážku obchodu, pokiaľ by sa výrobky, ktoré sa zákonne umiestňujú na trh a používajú vo zvyšnej časti Únie, v dôsledku zákazu používania nemohli umiestňovať na trhu v príslušnom členskom štáte. Podmienkami stanovenými v článku 114 ods. 6 ZFEÚ sa má zabrániť tomu, aby sa obmedzenia založené na kritériách uvedených v odsekoch 4 a 5 uvedeného článku uplatňovali v prípade neprimeraných dôvodov a aby v skutočnosti predstavovali hospodárske opatrenia komplikujúce dovoz výrobkov z ostatných členských štátov, t. j. aby neboli prostriedkom nepriamej ochrany vnútroštátnej výroby.

               (55)

               Vzhľadom na to, že dánske pravidlá ukladajú prísnejšie normy na pridávanie dusitanov do určitých mäsových výrobkov pre výrobcov so sídlom v ostatných členských štátoch v inak harmonizovanom priestore, mohli by predstavovať skryté obmedzovanie obchodu alebo prekážku pri fungovaní vnútorného trhu. Uznáva sa však, že článok 114 ods. 6 ZFEÚ treba chápať v takom zmysle, že sa nesmú schváliť len tie vnútroštátne opatrenia, ktoré predstavujú neprimeranú prekážku pre vnútorný trh. Dánsko v tejto súvislosti predložilo údaje, ktoré naznačujú, že dovoz vybraných mäsových výrobkov z ostatných členských štátov sa v rokoch 1994 – 2016 zvýšil a rokoch 2013 – 2016 bol stabilný.

               (56)

               Keďže neexistuje žiadny dôkaz naznačujúci, že vnútroštátne predpisy predstavujú v skutočnosti opatrenie na ochranu vnútroštátnej výroby, možno skonštatovať, že nie sú skrytým obmedzovaním obchodu medzi členskými štátmi.

         2.2.2.3.   Neexistencia prekážok pre fungovanie vnútorného trhu

               (57)

               Túto podmienku nemožno vysvetľovať tak, že zakazuje schválenie akéhokoľvek vnútroštátneho opatrenia, ktoré môže ovplyvniť fungovanie vnútorného trhu. V skutočnosti akékoľvek vnútroštátne opatrenie, ktoré sa odchyľuje od harmonizačného opatrenia zameraného na vytvorenie a fungovanie vnútorného trhu, vo svojej podstate predstavuje opatrenie, ktoré pravdepodobne ovplyvní vnútorný trh. Aby sa v dôsledku toho zachoval užitočný charakter postupu stanoveného v článku 114 ZFEÚ, v zmysle článku 114 ods. 6 ZFEÚ sa koncept prekážky pre fungovanie vnútorného trhu musí chápať ako neprimeraný účinok, pokiaľ ide o sledovaný cieľ.

               (58)

               Vzhľadom na prínos v oblasti zdravia, na ktorý sa dánska vláda v súvislosti so znížením expozície účinkom dusitanov v mäsových výrobkoch odvoláva, a na skutočnosť, že na základe v súčasnosti dostupných informácií sa obchod nezdá byť vôbec ovplyvnený alebo sa zdá byť ovplyvnený len vo veľmi obmedzenom rozsahu, sa Komisia domnieva, že oznámené dánske pravidlá sa môžu dočasne zachovať z dôvodu ochrany ľudského zdravia a života so zreteľom na skutočnosť, že nie sú neprimerané, a teda nepredstavujú prekážku pre fungovanie vnútorného trhu v zmysle článku 114 ods. 6 ZFEÚ.

               (59)

               Na základe tejto analýzy sa Komisia domnieva, že podmienka súvisiaca s neexistenciou prekážok pre fungovanie vnútorného trhu je splnená.

         2.2.3.
         Časové obmedzenie

               (60)

               Uvedené závery vychádzajú zo súčasne dostupných informácií, a najmä z informácií, ktoré naznačujú, že Dánsko je schopné kontrolovať botulizmus napriek nižším najvyšším prípustným množstvám dusitanov pridávaným do konkrétnych druhov mäsových výrobkov, pričom nenarúša neprimeraným spôsobom obchod.

               (61)

               Ďalším významným faktorom je miera spotreby mäsových výrobkov v Dánsku, v súvislosti s ktorou by uplatňovanie nariadenia (ES) č. 1333/2008 mohlo viesť k zvýšenej expozícii dánskeho obyvateľstva účinkom dusitanov a pravdepodobne aj nitrozamínov.

               (62)

               Dánsko by malo monitorovať situáciu a zbierať údaje o tom, či uplatňovanie množstiev stanovených v nariadení (ES) č. 1333/2008 dosahuje požadovanú úroveň ochrany, a v prípade, že nedosahuje, či by viedlo k neprijateľnému riziku pre ľudské zdravie. Zozbierané údaje by mali byť zamerané najmä na kontrolu botulizmu a súlad s dánskymi vnútroštátnymi predpismi o dusitanoch, najmä v prípade mäsových výrobkov konzervovaných soľou. Dánsko by malo okrem toho naďalej zbierať údaje o dovoze mäsových výrobkov z ostatných členských štátov. Od Dánska sa vyžaduje, aby zozbierané údaje nahlásilo Komisii do dvoch rokov od dátumu prijatia tohto rozhodnutia.
               V tomto kontexte sa Komisia domnieva, že vnútroštátne predpisy sa môžu v uvedenom rozsahu schváliť na obmedzené obdobie troch rokov.

         III.   ZÁVER

               (63)

               Na základe uvedených úvah a zohľadňujúc pripomienky Cypru k oznámeniu predloženému dánskymi orgánmi Komisia zastáva názor, že žiadosť Dánska, doručená Komisii 14. novembra 2017, o zachovanie vnútroštátnych predpisov o pridávaní dusitanov, ktoré sú prísnejšie ako ustanovenia nariadenia (ES) č. 1333/2008, sa môže schváliť na obdobie troch rokov odo dňa prijatia tohto rozhodnutia. Dánsko by malo naďalej monitorovať situáciu a zbierať údaje o tom, či uplatňovanie množstiev stanovených v nariadení (ES) č. 1333/2008 dosahuje požadovanú úroveň ochrany, a v prípade, že nedosahuje, či by viedlo k neprijateľnému riziku pre ľudské zdravie,

         PRIJALA TOTO ROZHODNUTIE:
   Článok 1
   Vnútroštátne predpisy o pridávaní dusitanov do mäsových výrobkov, uvedené vo vyhláške č. 1044 zo 4. septembra 2015 o prídavných látkach atď. v potravinách (BEK nr. 1044 af 4.9.2015, Udskriftsdato: 25.9.2017, Fødevareministeriet), ktoré Dánske kráľovstvo podľa článku 114 ods. 4 oznámilo Komisii listom z 10. novembra 2017, sa schvaľujú.
   Článok 2
   Toto rozhodnutie stráca účinnosť 8. mája 2021.
   Článok 3
   Toto rozhodnutie je určené Dánskemu kráľovstvu.

      V Bruseli 8. mája 2018

            Za Komisiu

         Vytenis ANDRIUKAITIS

            člen Komisie

      (1)  Rozhodnutie Komisie (EÚ) 2015/826 z 22. mája 2015 o vnútroštátnych predpisoch o pridávaní dusitanov do určitých mäsových výrobkov, ktoré oznámilo Dánsko (Ú. v. EÚ L 130, 28.5.2015, s. 10).

      (2)  Nariadenie Európskeho parlamentu a Rady (ES) č. 1333/2008 zo 16. decembra 2008 o prídavných látkach v potravinách (Ú. v. EÚ L 354, 31.12.2008, s. 16).

      (3)  Stanovisko k dusičnanom a dusitanom vyjadrené 19. októbra 1990, Európska komisia – správy Vedeckého výboru pre potraviny (dvadsiata šiesta séria), s. 21.

      (4)  Stanovisko k dusičnanom a dusitanom vyjadrené 22. septembra 1995, Európska komisia – správy Vedeckého výboru pre potraviny (tridsiata ôsma séria), s. 1.

      (5)  Stanovisko Vedeckej skupiny pre biologické riziko na žiadosť Komisie v súvislosti s účinkami dusitanov/dusičnanov na mikrobiologickú bezpečnosť mäsových výrobkov, Vestník EFSA (EFSA Journal) (2003) 14, s. 1.

      (6)  Ú. v. EÚ C 114, 28.3.2018, s. 11.

      (7)  Nariadenie Komisie (EÚ) č. 257/2010 z 25. marca 2010, ktorým sa ustanovuje program schválených prídavných látok v potravinách v súlade s nariadením Európskeho parlamentu a Rady (ES) č. 1333/2008 o prídavných látkach v potravinách (Ú. v. EÚ L 80, 26.3.2010, s. 19).

      (8)  Oznámenie Dánska Komisii listom z 25. novembra 2014.

      (9)  Vestník EFSA (EFSA Journal) (2017) 15(6):4786.

      (10)  Smernica Európskeho parlamentu a Rady 2006/52/ES z 5. júla 2006, ktorou sa mení a dopĺňa smernica 95/2/ES o potravinárskych prídavných látkach iných ako farbivá a sladidlá a smernica 94/35/ES o sladidlách používaných v potravinách (Ú. v. EÚ L 204, 26.7.2006, s. 10).

      (11)  Dánsko informovalo Komisiu o tom, že v memorande sa vyskytla chyba, pokiaľ ide o dovoz konzervovaného bravčového mäsa (slanina) z Nemecka a že výrazné zmeny v dovoze slaniny z Nemecka do Dánska zaznamenané neboli.


title: Rozhodnutie Rady (SZBP) 2018/706 zo 14. mája 2018, ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny

text:
               14.5.2018

               SK

               Úradný vestník Európskej únie

               LI 118/3

         ROZHODNUTIE RADY (SZBP) 2018/706
   zo 14. mája 2018,
   ktorým sa mení rozhodnutie 2014/145/SZBP o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na rozhodnutie Rady 2014/145/SZBP zo 17. marca 2014 o reštriktívnych opatreniach vzhľadom na konanie, ktorým sa narúša alebo ohrozuje územná celistvosť, zvrchovanosť a nezávislosť Ukrajiny (1), a najmä na jeho článok 3 ods. 1,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 17. marca 2014 rozhodnutie 2014/145/SZBP.

               (2)

               Rada sa domnieva, že vzhľadom na usporiadanie ruských prezidentských volieb Ruskou federáciou na protiprávne anektovanom Kryme a v Sevastopole by sa na zoznam osôb, subjektov a orgánov, na ktoré sa vzťahujú reštriktívne opatrenia, uvedený v prílohe k rozhodnutiu 2014/145/SZBP malo zaradiť päť osôb.

               (3)

               Príloha k rozhodnutiu 2014/145/SZBP by sa mala zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Na zoznam uvedený v prílohe k rozhodnutiu 2014/145/SZBP sa zaraďujú osoby uvedené v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Ú. v. EÚ L 78, 17.3.2014, s. 16.

      PRÍLOHA
      Na zoznam osôb uvedený v prílohe k rozhodnutiu 2014/145/SZBP sa zaraďujú tieto osoby:

                     Meno

                     Identifikačné údaje

                     Odôvodnenie

                     Dátum zaradenia na zoznam

                     „162.

                     Inna Nikolayevna GUZEYEVA
                     (Инна Николаевна ГУЗЕЕВА)
                     Inna Nikolayevna GUZEEVA
                     (Инна Николаевна ГУЗЕЕВА)
                     Inna Mykolayivna HUZIEIEVA
                     (Iнна Миколаївна ГУЗЄЄВА)

                     Dátum narodenia: 20.5.1971
                     Miesto narodenia: Krym
                     Adresa: Simferopol, Lisnevka, 83 Kievskaya str, apt. 67

                     Podpredsedníčka Krymskej volebnej komisie. V tejto funkcii sa zúčastnila na organizovaní ruských prezidentských volieb z 18. marca 2018 na protiprávne anektovanom Kryme a v Sevastopole, a tak aktívne podporovala a vykonávala politiky, ktoré narúšajú územnú celistvosť, zvrchovanosť a nezávislosť Ukrajiny.

                     14.5.2018

                     163.

                     Natalya Ivanovna BEZRUCHENKO /
                     Natalia Ivanovna BEZRUCHENKO
                     (Наталья Ивановна БЕЗРУЧЕНКО)
                     Nataliya Ivanivna BEZRUCHENKO
                     (Наталія Iванівна БЕЗРУЧЕНКО)

                     Dátum narodenia: 22.8.1979
                     Miesto narodenia: Simferopol, Krym
                     Adresa: Krymská autonómna republika, Gresovskoe, 5-A Kryzhizhanovskogo str, apt. 64

                     Tajomníčka Krymskej volebnej komisie. V tejto funkcii sa zúčastnila na organizovaní ruských prezidentských volieb z 18. marca 2018 na protiprávne anektovanom Kryme a v Sevastopole, a tak aktívne podporovala a vykonávala politiky, ktoré narúšajú územnú celistvosť, zvrchovanosť a nezávislosť Ukrajiny.

                     14.5.2018

                     164.

                     Aleksandr Yurevich PETUKHOV /
                     Aleksandr Yurievich PETUKHOV
                     (Александр Юрьевич ПЕТУХОВ)
                     Oleksandr Yuriyovych PIETUKHOV
                     (Олександр Юрійович ПЄТУХОВ)

                     Dátum narodenia: 17.7.1970

                     Predseda Sevastopolskej volebnej komisie. V tejto funkcii sa zúčastnil na organizovaní ruských prezidentských volieb z 18. marca 2018 na protiprávne anektovanom Kryme a v Sevastopole, a tak aktívne podporoval a vykonával politiky, ktoré narúšajú územnú celistvosť, zvrchovanosť a nezávislosť Ukrajiny.

                     14.5.2018

                     165.

                     Miroslav Aleksandrovich POGORELOV
                     (Мирослав Александрович ПОГОРЕЛОВ)
                     Myroslav Oleksandrovych POHORIELOV
                     (Мирослав Олександрович ПОГОРЄЛОВ)

                     Dátum narodenia: 7.6.1968

                     Podpredseda Sevastopolskej volebnej komisie. V tejto funkcii sa zúčastnil na organizovaní ruských prezidentských volieb z 18. marca 2018 na protiprávne anektovanom Kryme a v Sevastopole, a tak aktívne podporoval a vykonával politiky, ktoré narúšajú územnú celistvosť, zvrchovanosť a nezávislosť Ukrajiny.

                     14.5.2018

                     166.

                     Anastasiya Nikolayevna KAPRANOVA
                     (Анастасия Николаевна КАПРАНОВА)
                     Anastasiya Mykolayivna KAPRANOVA
                     (Анастасія Миколаївна КАПРАНОВА)

                     Dátum narodenia: 1964 (asi: 21. apríla)

                     Tajomníčka Sevastopolskej volebnej komisie. V tejto funkcii sa zúčastnila na organizovaní ruských prezidentských volieb z 18. marca 2018 na protiprávne anektovanom Kryme a v Sevastopole, a tak aktívne podporovala a vykonávala politiky, ktoré narúšajú územnú celistvosť, zvrchovanosť a nezávislosť Ukrajiny.

                     14.5.2018“


title: Rozhodnutie Rady (SZBP) 2018/712 zo 14. mája 2018, ktorým sa mení rozhodnutie (SZBP) 2016/2382, ktorým sa zriaďuje Európska akadémia bezpečnosti a obrany (EABO)

text:
               15.5.2018

               SK

               Úradný vestník Európskej únie

               L 119/37

         ROZHODNUTIE RADY (SZBP) 2018/712
   zo 14. mája 2018,
   ktorým sa mení rozhodnutie (SZBP) 2016/2382, ktorým sa zriaďuje Európska akadémia bezpečnosti a obrany (EABO)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 28 ods. 1, článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 21. decembra 2016 prijala rozhodnutie (SZBP) 2016/2382 (1), ktorým sa zriaďuje Európska akadémia bezpečnosti a obrany (EABO).

               (2)

               Rada 13. novembra 2017 prijala závery o bezpečnosti a obrane v rámci globálnej stratégie EÚ.

               (3)

               Rada 20. novembra 2017 prijala závery o spoločnom oznámení Európskemu parlamentu a Rade: Odolnosť, odrádzanie a obrana: budovanie silnej kybernetickej bezpečnosti pre EÚ.

               (4)

               Riadiaci výbor EABO sa 6. februára 2018 dohodol na tom, že EABO by mala prevziať zodpovednosť za vytvorenie platformy pre vzdelávanie, odbornú prípravu, hodnotenie a cvičenia v kybernetickej oblasti, pričom poznamenal, že je potrebné zabezpečiť komplementaritu s ostatnými snahami a iniciatívami Únie.

               (5)

               Hoci zamestnancami EABO sú predovšetkým vyslaní pracovníci, niektoré pozície manažérov pre odbornú prípravu v oblasti kybernetickej bezpečnosti môže byť nutné obsadiť zmluvnými zamestnancami, aby sa umožnilo rýchle vytvorenie platformy pre vzdelávanie, odbornú prípravu, hodnotenie a cvičenia v kybernetickej oblasti v prípade, že nebude vybraný žiaden národný expert.

               (6)

               Na obdobie od 1. januára 2018 do 31. decembra 2018 by sa preto mala stanoviť nová finančná referenčná suma.

               (7)

               Rozhodnutie (SZBP) 2016/2382 by sa preto malo zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Rozhodnutie (SZBP) 2016/2382 sa mení takto:

               1.

               V článku 3 sa dopĺňa toto písmeno:

                           „k)

                           poskytovať pre orgány verejnej správy členských štátov a Únie kvalifikovaný personál s dobrou znalosťou politík Únie, jej inštitúcií, postupov a najlepších postupov v oblasti kybernetickej bezpečnosti a obrany.“

               2.

               V článku 4 sa v odseku 2 dopĺňa toto písmeno:

                           „h)

                           osvetové a pokročilé kurzy v kybernetickej oblasti vrátane kurzov na podporu misií a operácií SBOP.“

               3.

               Článok 13 ods. 1 písm. c) sa nahrádza takto:

                           „c)

                           zmluvní zamestnanci, ak na miesto administratívneho a finančného experta alebo na miesto manažéra pre odbornú prípravu v oblasti kybernetickej bezpečnosti nebol vybraný žiaden národný expert, a to po schválení riadiacim výborom.“;

               4.

               Článok 16 ods. 2 sa nahrádza takto:
               „2.   Finančná referenčná suma určená na pokrytie výdavkov EABO na obdobie od 1. januára 2018 do 31. decembra 2018 je 1 308 164,00 EUR.
               O finančnej referenčnej sume určenej na pokrytie výdavkov EABO na ďalšie obdobia rozhoduje Rada.“

         Článok 2
   Nadobudnutie účinnosti
   Toto rozhodnutie nadobúda účinnosť dňom jeho prijatia.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Rozhodnutie Rady (SZBP) 2016/2382 z 21. decembra 2016, ktorým sa zriaďuje Európska akadémia bezpečnosti a obrany (EABO) a zrušuje rozhodnutie 2013/189/SZBP (Ú. v. EÚ L 352, 23.12.2016, s. 60).


title: Rozhodnutie Rady zo 14. mája 2018, ktorým sa prijíma pozícia Rady k návrhu opravného rozpočtu Európskej únie č. 1 na rozpočtový rok 2018

text:
               15.5.2018

               SK

               Úradný vestník Európskej únie

               C 167/2

         ROZHODNUTIE RADY
   zo 14. mája 2018,
   ktorým sa prijíma pozícia Rady k návrhu opravného rozpočtu Európskej únie č. 1 na rozpočtový rok 2018
   (2018/C 167/02)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 314, v spojení so Zmluvou o založení Európskeho spoločenstva pre atómovú energiu, a najmä jej článkom 106a,
   so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (1), a najmä na jeho článok 41,
   keďže:

               —

               rozpočet Únie na rozpočtový rok 2018 sa s konečnou platnosťou prijal 30. novembra 2017 (2),

               —

               Komisia 22. februára 2018 predložila návrh obsahujúci návrh opravného rozpočtu č. 1 k všeobecnému rozpočtu na rozpočtový rok 2018,

         ROZHODLA TAKTO:
   Jediný článok
   Pozícia Rady k návrhu opravného rozpočtu Európskej únie č. 1 na rozpočtový rok 2018 bola prijatá 14. mája 2018.
   Úplné znenie je k dispozícii na nahliadnutie alebo stiahnutie na internetovom sídle Rady: http://www.consilium.europa.eu/

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Ú. v. EÚ L 298, 26.10.2012, s. 1.

      (2)  Ú. v. EÚ L 57, 28.2.2018, s. 1.


title: Rozhodnutie Rady (SZBP) 2018/717 zo 14. mája 2018, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)

text:
               16.5.2018

               SK

               Úradný vestník Európskej únie

               L 120/10

         ROZHODNUTIE RADY (SZBP) 2018/717
   zo 14. mája 2018,
   ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA)
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 42 ods. 4 a článok 43 ods. 2,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada 18. mája 2015 prijala rozhodnutie (SZBP) 2015/778 (1) o vojenskej operácii EÚ v južnej časti centrálneho Stredozemia (operácia EUNAVFOR MED SOPHIA), ktorá prispieva k rozloženiu obchodného modelu sietí prevádzania ľudí a obchodovania s ľuďmi v južnej časti centrálneho Stredozemia.

               (2)

               Rada 20. júna 2016 prijala rozhodnutie (SZBP) 2016/993 (2), ktorým sa zmenilo rozhodnutie (SZBP) 2015/778, a to rozšírením mandátu operácie najmä na prispievanie k výmene informácií a k vykonávaniu zbrojného embarga OSN na šírom mori pri pobreží Líbye.

               (3)

               Rada 19. decembra 2016 prijala rozhodnutie (SZBP) 2016/2314 (3) a 25. júla 2017 rozhodnutie (SZBP) 2017/1385 (4), ktorými sa rozšírili oprávnenia udelené operácii EUNAVFOR MED SOPHIA na výmenu informácií s príslušnými aktérmi.

               (4)

               Politický a bezpečnostný výbor 20. marca 2018 súhlasil s tým, že v záujme zlepšenia výmeny informácií s príslušnými orgánmi presadzovania práva členských štátov a agentúrami Únie operácia EUNAVFOR MED SOPHIA môže byť hostiteľom útvaru zaoberajúceho sa informáciami o trestnej činnosti (ďalej len „CIC“ – Crime Information Cell) v rámci danej operácie.

               (5)

               Je nevyhnutné, aby spracúvanie údajov členmi CIC bolo v súlade s článkom 8 Charty základných práv Európskej únie.

               (6)

               Rozhodnutie (SZBP) 2015/778 by sa malo zodpovedajúcim spôsobom zmeniť.

               (7)

               V súlade s článkom 5 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na vypracovaní a vykonávaní rozhodnutí a opatrení Únie s obrannými dôsledkami. Dánsko sa preto nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu a neprispieva na financovanie tejto operácie,

         PRIJALA TOTO ROZHODNUTIE:
   Článok 1
   V článku 8 rozhodnutia 2015/778 sa dopĺňa tento odsek:

      „4.   Operácia EUNAVFOR MED SOPHIA môže byť hostiteľom útvaru zaoberajúceho sa informáciami o trestnej činnosti (ďalej len „CIC“ – Crime Information Cell), ktorý pozostáva z personálu príslušných orgánov presadzovania práva členských štátov a agentúr Únie uvedených v odseku 3 tohto článku, s cieľom uľahčiť prijímanie, zhromažďovanie a zasielanie informácií vrátane osobných údajov týkajúcich sa prevádzania ľudí a obchodovania s ľuďmi, zbrojného embarga voči Líbyi, nedovoleného obchodovania podľa článku 2b ods. 4, ako aj trestných činov, ktoré sú relevantné v súvislosti s bezpečnosťou operácie.
      Spracúvanie osobných údajov v tejto súvislosti sa vykonáva v súlade s právom vlajkového štátu plavidla, na ktorom sa CIC nachádza, a pokiaľ ide o zamestnancov agentúr Únie, v súlade s právnym rámcom platným pre jednotlivé agentúry.“.

   Článok 2
   Toto rozhodnutie nadobúda účinnosť dňom jeho prijatia.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Rozhodnutie Rady (SZBP) 2015/778 z 18. mája 2015 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 122, 19.5.2015, s. 31).

      (2)  Rozhodnutie Rady (SZBP) 2016/993 z 20. júna 2016, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 162, 21.6.2016, s. 18).

      (3)  Rozhodnutie Rady (SZBP) 2016/2314 z 19. decembra 2016, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 345, 20.12.2016, s. 62).

      (4)  Rozhodnutie Rady (SZBP) 2017/1385 z 25. júla 2017, ktorým sa mení rozhodnutie (SZBP) 2015/778 o vojenskej operácii Európskej únie v južnej časti centrálneho Stredozemia (operácia EUNAVFOR MED SOPHIA) (Ú. v. EÚ L 194, 26.7.2017, s. 61).


title: Rozhodnutie Rady (SZBP) 2018/715 zo 14. mája 2018, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike

text:
               16.5.2018

               SK

               Úradný vestník Európskej únie

               L 120/4

         ROZHODNUTIE RADY (SZBP) 2018/715
   zo 14. mája 2018,
   ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike
   RADA EURÓPSKEJ ÚNIE,
   so zreteľom na Zmluvu o Európskej únii, a najmä na jej článok 29,
   so zreteľom na návrh vysokého predstaviteľa Únie pre zahraničné veci a bezpečnostnú politiku,
   keďže:

               (1)

               Rada prijala 22. apríla 2013 rozhodnutie 2013/183/SZBP (1) o reštriktívnych opatreniach voči Kórejskej ľudovodemokratickej republike („KĽDR“).

               (2)

               Rada 2. júla 2015 prijala rozhodnutie (SZBP) 2015/1066 (2), ktorým sa do prílohy II k rozhodnutiu 2013/183/SZBP dopĺňa spoločnosť Korean National Insurance Company ( „KNIC“) GmbH a šesť osôb, ktoré konajú v jej mene alebo podľa jej pokynov. Rada 31. marca 2016 prijala rozhodnutie (SZBP) 2016/475 (3), ktorým doplnila KNIC do prílohy II k rozhodnutiu 2013/183 a vypustila záznam o KNIC GmbH. Rozhodnutím (SZBP) 2016/475 zmenila aj záznamy šiestich osôb, ktoré konajú v mene KNIC alebo podľa jej pokynov.

               (3)

               Rada 27. mája 2016 prijala rozhodnutie (SZBP) 2016/849 (4) o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP.

               (4)

               Bezpečnostná rada Organizácie Spojených národov prijala 5. augusta 2017 rezolúciu č. 2371 (2017), ktorou sa stanovujú nové opatrenia voči KĽDR vrátane označenia KNIC.

               (5)

               Rada 10. augusta 2017 prijala vykonávacie rozhodnutie (SZBP) 2017/1459 (5), ktorým doplnila KNIC do prílohy I k rozhodnutiu (SZBP) 2016/849, a 24. augusta 2017 prijala Rada rozhodnutie (SZBP) 2017/1504 (6), ktorým vypustila KNIC z prílohy II k rozhodnutiu (SZBP) 2016/849.

               (6)

               Záznamy týkajúce sa osôb konajúcich v mene KNIC alebo podľa jej pokynov by sa preto mali presunúť do prílohy III k rozhodnutiu (SZBP) 2016/849 a vypustiť z jeho prílohy II.

               (7)

               Príloha III a príloha II k rozhodnutiu (SZBP) 2016/849 by sa preto mali zodpovedajúcim spôsobom zmeniť,

         PRIJALA TOTO ROZHODNUTIE:
   Článok 1
   Príloha III a príloha II k rozhodnutiu (SZBP) 2016/849 sa menia tak, ako sa uvádza v prílohe k tomuto rozhodnutiu.
   Článok 2
   Toto rozhodnutie nadobúda účinnosť dňom jeho uverejnenia v Úradnom vestníku Európskej únie.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Rozhodnutie Rady 2013/183/SZBP z 22. apríla 2013 o reštriktívnych opatreniach voči Kórejskej ľudovodemokratickej republike a o zrušení rozhodnutia 2010/800/SZBP (Ú. v. EÚ L 111, 23.4.2013, s. 52).

      (2)  Rozhodnutie Rady (SZBP) 2015/1066 z 2. júla 2015, ktorým sa mení rozhodnutie 2013/183/SZBP o reštriktívnych opatreniach voči Kórejskej ľudovodemokratickej republike (Ú. v. EÚ L 174, 3.7.2015, s. 25).

      (3)  Rozhodnutie Rady (SZBP) 2016/475 z 31. marca 2016, ktorým sa mení rozhodnutie 2013/183/SZBP o reštriktívnych opatreniach voči Kórejskej ľudovodemokratickej republike (Ú. v. EÚ L 85, 1.4.2016, s. 34).

      (4)  Rozhodnutie Rady (SZBP) 2016/849 z 27. mája 2016 o reštriktívnych opatreniach voči Kórejskej ľudovodemokratickej republike a o zrušení rozhodnutia 2013/183/SZBP (Ú. v. EÚ L 141, 28.5.2016, s. 79).

      (5)  Vykonávacie rozhodnutie Rady (SZBP) 2017/1459 z 10. augusta 2017, ktorým sa vykonáva rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike (Ú. v. EÚ L 208, 11.8.2017, s. 38).

      (6)  Rozhodnutie Rady (SZBP) 2017/1504 z 24. augusta 2017, ktorým sa mení rozhodnutie (SZBP) 2016/849 o reštriktívnych opatreniach voči Kórejskej ľudovodemokratickej republike (Ú. v. EÚ L 221, 26.8.2017, s. 22).

      PRÍLOHA

                  A.

                  V prílohe III k rozhodnutiu (SZBP) 2016/849 sa pod nadpisom „Zoznam osôb podľa článku 23 ods. 1 písm. c) a článku 27 ods. 1 písm. c)“ pod podnadpisom „A. Osoby“ dopĺňajú tieto záznamy:

                              Meno

                              Identifikačné údaje

                              Datum označenia

                              Dôvody zaradenia

                              „19.

                              KIM Il-Su
                              alias: KIM Il Su

                              Dátum narodenia: 2.9.1965
                              Miesto narodenia: Pchjongjang, KĽDR.

                              3.7.2015

                              Vedúci v rámci odboru zaistenia v ústredí spoločnosti Korea National Insurance Corporation (KNIC) v Pchjongjangu a bývalý hlavný splnomocnený zástupca spoločnosti KNIC v Hamburgu, konajúci v mene KNIC alebo podľa jej pokynov.

                              20.

                              KANG Song-Sam
                              alias: KANG Song Sam

                              Dátum narodenia: 5.7.1972
                              Miesto narodenia: Pchjongjang, KĽDR.

                              3.7.2015

                              Bývalý splnomocnený zástupca spoločnosti Korea National Insurance Corporation (KNIC) v Hamburgu, naďalej koná pre KNIC, v jej mene alebo podľa jej pokynov.

                              21.

                              CHOE Chun-Sik
                              alias: CHOE Chun Sik

                              Dátum narodenia: 23.12.1963
                              Miesto narodenia: Pchjongjang, KĽDR.
                              Cestovný pas č.: 745132109
                              Platný do 12.2.2020

                              3.7.2015

                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu, konajúci v mene KNIC alebo podľa jej pokynov.

                              22.

                              SIN Kyu-Nam
                              alias: SIN Kyu Nam

                              Dátum narodenia: 12.9.1972
                              Miesto narodenia: Pchjongjang, KĽDR.
                              Cestovný pas č.: PO472132950

                              3.7.2015

                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu a bývalý splnomocnený zástupca spoločnosti KNIC v Hamburgu, konajúci v mene KNIC alebo podľa jej pokynov.

                              23.

                              PAK Chun-San
                              alias: PAK Chun San

                              Dátum narodenia: 18.12.1953
                              Miesto narodenia: Pchjongjang, KĽDR.
                              Cestovný pas č.: PS472220097

                              3.7.2015

                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu minimálne do decembra 2015 a bývalý hlavný splnomocnený zástupca spoločnosti KNIC v Hamburgu, naďalej koná pre KNIC, v jej mene alebo podľa jej pokynov.

                              24.

                              SO Tong Myong

                              Dátum narodenia: 10.9.1956

                              3.7.2015

                              Prezident spoločnosti Korea National Insurance Corporation (KNIC), predseda výkonného riadiaceho výboru (jún 2012); V septembri 2013 generálny riaditeľ spoločnosti Korean National Insurance Corporation, konajúci v mene tejto spoločnosti alebo podľa jej pokynov.“

                  B.

                  V prílohe II k rozhodnutiu (SZBP) 2016/849 sa pod nadpisom „II. Osoby a subjekty poskytujúce finančné služby, ktoré by mohli prispieť k programom KĽDR v jadrovej oblasti, v oblasti balistických riadených striel alebo iných zbraní hromadného ničenia“ pod podnadpisom „A. Osoby“ vypúšťajú tieto záznamy:

                              Meno

                              Iné používané meno

                              Identifikačné údaje

                              Dátum označenia

                              Dôvody zaradenia

                              „3.

                              KIM Il-Su

                              KIM Il Su

                              Dátum narodenia: 2.9.1965
                              Miesto narodenia: Pchjongjang, KĽDR.

                              3.7.2015

                              Vedúci v rámci odboru zaistenia v ústredí spoločnosti Korea National Insurance Corporation (KNIC) v Pchjongjangu a bývalý hlavný splnomocnený zástupca spoločnosti KNIC v Hamburgu, konajúci v mene KNIC alebo podľa jej pokynov.

                              4.

                              KANG Song-Sam

                              KANG Song Sam

                              Dátum narodenia: 5.7.1972
                              Miesto narodenia: Pchjongjang, KĽDR.

                              3.7.2015

                              Bývalý splnomocnený zástupca spoločnosti Korea National Insurance Corporation (KNIC) v Hamburgu, naďalej koná pre KNIC, v jej mene alebo podľa jej pokynov.

                              5.

                              CHOE Chun-Sik

                              CHOE Chun Sik

                              Dátum narodenia: 23.12.1963
                              Miesto narodenia: Pchjongjang, KĽDR.
                              Cestovný pas č.: 745132109
                              Platný do 12.2.2020

                              3.7.2015

                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu, konajúci v mene KNIC alebo podľa jej pokynov.

                              6.

                              SIN Kyu-Nam

                              SIN Kyu Nam

                              Dátum narodenia: 12.9.1972
                              Miesto narodenia: Pchjongjang, KĽDR.
                              Cestovný pas č.: PO472132950

                              3.7.2015

                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu a bývalý splnomocnený zástupca spoločnosti KNIC v Hamburgu, konajúci v mene KNIC alebo podľa jej pokynov.

                              7.

                              PAK Chun-San

                              PAK Chun San

                              Dátum narodenia: 18.12.1953
                              Miesto narodenia: Pchjongjang, KĽDR.
                              Cestovný pas č.: PS472220097

                              3.7.2015

                              Riaditeľ odboru zaistenia v ústredí spoločnosti Korea National Insurance Corporation (KNIC) v Pchjongjangu minimálne do decembra 2015 a bývalý hlavný splnomocnený zástupca spoločnosti KNIC v Hamburgu, naďalej koná pre KNIC, v jej mene alebo podľa jej pokynov.

                              8.

                              SO Tong Myong

                              Dátum narodenia: 10.9.1956

                              3.7.2015

                              Prezident spoločnosti Korea National Insurance Corporation (KNIC), predseda výkonného riadiaceho výboru (jún 2012); V septembri 2013 generálny riaditeľ spoločnosti Korean National Insurance Corporation, konajúci v mene tejto spoločnosti alebo podľa jej pokynov.“


title: Rozhodnutie Rady zo 14. mája 2018, ktorým sa vymenúva jeden člen riadiacej rady Európskej chemickej agentúry

text:
               16.5.2018

               SK

               Úradný vestník Európskej únie

               C 169/1

         ROZHODNUTIE RADY
   zo 14. mája 2018,
   ktorým sa vymenúva jeden člen riadiacej rady Európskej chemickej agentúry
   (2018/C 169/01)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1907/2006 z 18. decembra 2006 o registrácii, hodnotení, autorizácii a obmedzovaní chemikálií (REACH) a o zriadení Európskej chemickej agentúry, o zmene a doplnení smernice 1999/45/ES a o zrušení nariadenia Rady (EHS) č. 793/93 a nariadenia Komisie (ES) č. 1488/94, smernice Rady 76/769/EHS a smerníc Komisie 91/155/EHS, 93/67/EHS, 93/105/ES a 2000/21/ES (1), a najmä na jeho článok 79,
   keďže:

               (1)

               V článku 79 nariadenia (ES) č. 1907/2006 sa stanovuje, že Rada má vymenovať jedného zástupcu z každého členského štátu za člena riadiacej rady Európskej chemickej agentúry (ďalej len „riadiaca rada“).

               (2)

               Rada rozhodnutím z 11. mája 2015 (2) vymenovala 15 členov riadiacej rady.

               (3)

               Estónska vláda informovala Radu o svojom úmysle nahradiť estónskeho zástupcu riadiacej rady a predložila nomináciu nového zástupcu, ktorý by mal byť vymenovaný na obdobie do 31. mája 2019,

         PRIJALA TOTO ROZHODNUTIE:
   Článok 1
   Pani Enda VESKIMÄEOVÁ, estónskej štátnej príslušnosti, narodená 17. mája 1956, sa vymenúva za členku riadiacej rady Európskej chemickej agentúry ako náhrada za pani Aive TELLINGOVÚ na obdobie od 14. mája 2018 do 31. mája 2019.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Ú. v. EÚ L 396, 30.12.2006, s. 1.

      (2)  Rozhodnutie Rady z 11. mája 2015, ktorým sa vymenúva 15 členov riadiacej rady Európskej chemickej agentúry (Ú. v. EÚ C 161, 14.5.2015, s. 2).


title: Rozhodnutie Rady (EÚ) 2018/727 zo 14. mája 2018, ktorým sa vymenúva náhradník Výboru regiónov navrhnutý Rumunskom

text:
               17.5.2018

               SK

               Úradný vestník Európskej únie

               L 122/34

         ROZHODNUTIE RADY (EÚ) 2018/727
   zo 14. mája 2018,
   ktorým sa vymenúva náhradník Výboru regiónov navrhnutý Rumunskom
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh rumunskej vlády,
   keďže:

               (1)

               Rada prijala 26. januára 2015 rozhodnutie (EÚ) 2015/116 (1), 5. februára 2015 rozhodnutie (EÚ) 2015/190 (2) a 23. júna 2015 rozhodnutie (EÚ) 2015/994 (3), ktorými sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020. Rozhodnutím Rady (EÚ) 2017/665 (4) nahradil pán Marius Horia ȚUȚUIANU 3. apríla 2017 pána Florina Grigoreho TECĂA ako náhradník.

               (2)

               Rozhodnutím Rady (EÚ) 2017/1762 (5) z 25. septembra 2017 sa v dôsledku vymenovania Mariusa Horiu ȚUȚUIANA za člena Výboru regiónov uvoľnilo miesto náhradníka vo Výbore regiónov,

         PRIJALA TOTO ROZHODNUTIE:
   Článok 1
   Na zvyšný čas funkčného obdobia, ktoré trvá do 25. januára 2020, sa za náhradníčku Výboru regiónov vymenúva:

               —

               pani Daniela CÎMPEAN, President of Sibiu County Council.

         Článok 2
   Toto rozhodnutie nadobúda účinnosť dňom jeho prijatia.

      V Bruseli 14. mája 2018

            Za Radu

            predsedníčka

         E. ZAHARIEVA

      (1)  Rozhodnutie Rady (EÚ) 2015/116 z 26. januára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 20, 27.1.2015, s. 42).

      (2)  Rozhodnutie Rady (EÚ) 2015/190 z 5. februára 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 31, 7.2.2015, s. 25).

      (3)  Rozhodnutie Rady (EÚ) 2015/994 z 23. júna 2015, ktorým sa vymenúvajú členovia a náhradníci Výboru regiónov na obdobie od 26. januára 2015 do 25. januára 2020 (Ú. v. EÚ L 159, 25.6.2015, s. 70).

      (4)  Rozhodnutie Rady (EÚ) 2017/665 z 3. apríla 2017, ktorým sa vymenúvajú piati členovia a deväť náhradníkov Výboru regiónov navrhnutí Rumunskom (Ú. v. EÚ L 94, 7.4.2017, s. 40).

      (5)  Rozhodnutie Rady (EÚ) 2017/1762 z 25. septembra 2017, ktorým sa vymenúvajú dvaja členovia Výboru regiónov navrhnutí Rumunskom (Ú. v. EÚ L 250, 28.9.2017, s. 56).


               13.6.2018

               SK

               Úradný vestník Európskej únie

               C 204/216

         P8_TA(2016)0330
   Vymenovanie člena Dvora audítorov – Leo Brincat
   Rozhodnutie Európskeho parlamentu z 13. septembra 2016 o návrhu na vymenovanie Lea Brincata za člena Dvora audítorov (C8-0185/2016 – 2016/0806(NLE))
   (Konzultácia)
   (2018/C 204/31)

      Európsky parlament,

               —

               so zreteľom na článok 286 ods. 2 Zmluvy o fungovaní Európskej únie, v súlade s ktorým Rada konzultovala s Európskym parlamentom (C8-0185/2016),

               —

               so zreteľom na článok 121 rokovacieho poriadku,

               —

               so zreteľom na správu Výboru pre kontrolu rozpočtu (A8-0257/2016),

               A.

               keďže Výbor Európskeho parlamentu pre kontrolu rozpočtu posúdil kvalifikáciu navrhovaného kandidáta, najmä pokiaľ ide o podmienky uvedené v článku 286 ods. 1 Zmluvy o fungovaní Európskej únie;

               B.

               keďže Výbor pre kontrolu rozpočtu na svojej schôdzi 5. septembra 2016 vypočul kandidáta Rady na člena Dvora audítorov;

               1.

               nesúhlasí s návrhom Rady vymenovať Lea Brincata za člena Dvora audítorov a žiada Radu, aby stiahla svoj návrh a aby mu predložila nový;

               2.

               poveruje svojho predsedu, aby postúpil toto rozhodnutie Rade a pre informáciu Dvoru audítorov, ako aj ostatným inštitúciám Európskej únie a kontrolným orgánom členských štátov.